Source: http://scripta.kotus.fi/visk/sisallys.php?p=687
Timestamp: 2020-08-05 02:26:34+00:00
Document Index: 12780012

Matched Legal Cases: ['§ 687', '§ 687', 'kko ', '§ 691', '§ 693', '§ 814']

VISK - § 687 Mikä on adpositio?
SISÄLLYS > RAKENNE > Post- ja prepositiot eli adpositiot > Yleistä > § 687 Mikä on adpositio?
Postpositiot ja prepositiot eli adpositiot ovat taipumattomia tai vajaaparadigmaisia sanoja, joilla on määräsijainen täydennys ja jotka ilmaisevat olion tai asian suhteen johonkin toiseen entiteettiin. Esimerkiksi lauseessa Koulu on tarhan takana adpositio takana ilmaisee, missä suhteessa puheena oleva koulu sijaitsee tarhaan nähden, ja lauseessa Kokous pidetään ennen keskiviikkoa substantiivin keskiviikko edellä oleva adpositio ennen kertoo, missä suhteessa kokouksen ajankohta on keskiviikkoon nähden. Adpositioiden täydennyksinä toimivat substantiivilausekkeet ovat adposition edellyttämässä muodossa ja ilmaisevat siis puheena olevan viittauksen suhteutuskohdan. Adposition suhde täydennykseensä vastaa tässä mielessä paikallissijan päätteen suhdetta nominiin; vrt. tuoli + ‑lla vs. tuolin päällä.
Täydennyksensä edellä oleva adpositio on prepositio ja jäljessä oleva postpositio. Kokonaisuus muodostaa pre- tai postpositiolausekkeen eli PP:n (adpositiolausekkeen), joka toimii erilaisissa adverbiaalin tehtävissä.
Adposition täydennys on yleensä genetiivi- tai partitiivimuotoinen, mutta mahdollisia sijoja ovat myös illatiivi ja allatiivi, esim. hintoihin nähden, 1990-luvulle mennessä, elatiivi ja ablatiivi, esim. menestyksestä johtuen, juhannukselta alkaen, sekä muutamassa tapauksessa nominatiivi: hetki sitten, Maija mukaan lukien. Genetiivitäydennyksen veroinen on pelkkä possessiivisuffiksi, esim. tulen luoksesi, hän lähtee kanssamme (» § 691). Monet adpositiot ovat substantiivimaisia, mutta kun sana esiintyy adpositiona, se ei saa kongruoivaa määritettä (» § 693). Lisäksi postpositiot eivät partitiivitäydennyksisiä tapauksia lukuun ottamatta saa mitään muutakaan omaa laajennusta kuin täydennyksensä (a). Prepositiolla sen sijaan voi olla esim. intensiteettimäärite (b).
*Tuoli on pöydän hyvässä vieressä. | *Tuoli on pöydän ihan lähellä. | Tuoli on meitä ihan lähellä.
Hän asuu hyvin ~ yllättävän lähellä meitä.
Huom. Sana ilman esiintyy myös että-lauseen kanssa, jolloin se on tulkittavissa joko poikkeukselliseksi prepositioksi, joka saa lausetäydennyksen, tai yhtymää ilman että voi pitää liittokonjunktiona: – – millaisilla keinoilla voi parantaa viestin perillemenoa ilman että alkuperäinen viesti matkan varrella muuttuu (l) (» § 814).